《壶中天 花梦》
清代·宗婉

一痕飘渺，怕凌空化作，彩云飞去。蝴蝶多情先入梦，暗把香魂留住。

风击难圆，雨淋易碎，侬愿无风雨。睡乡安否，莫教迷却归路。

幽绝小院回廊，月华满地，花似人无语。露重烟浓扶不起，春在最凄迷处。

旧事朦胧，芳情摇漾，香雾空濛护。夜凉如水，推窗犹恐惊汝。

作者简介：宗婉，字婉生，常熟人。山西同知萧瓒、北河州判锦炤母。有《梦湘楼稿》。